钦定古今图书集成/理学汇编/经籍典/第138卷 > 《汉韩婴诗外传二》 > 《十月之交》
## 钦定古今图书集成/理学汇编/经籍典/第138卷 > 《汉韩婴诗外传二》 > 《十月之交》

君者，民之源也。源清则流清，源浊则流浊。故有社稷
者，不能爱其民，而求民亲己爱己，不可得也。民不亲
不爱，而求于己，用为己死，不可得也。民弗为用弗为
死，而求兵之劲，城之固，不可得也。兵不劲，城不固，而
欲不危削灭亡，不可得也。夫危削灭亡之情，皆积于
此，而求安乐是闻，不亦难乎？是枉生者也。悲夫！生者
不须时而灭亡矣。故人主欲强固安乐，莫若反己；欲
附下一民，则莫若及之政；欲修政美俗，则莫若求其
人。彼其人者，生今之世，而志乎古之世。以天下之王
公莫之好也，而是子独好之；以民莫之为也，而是子独为之也。抑为之者穷，而是子犹为之，而无是须臾
怠焉差焉，独明夫先王所以遇之者，所以失之者，知
国之安危臧否，若别黑白，则是其人也。人主欲强固
安乐，则莫若与其人用之。巨用之，则天下为一，诸侯
为臣；小用之，则威行邻国，莫之能御。若殷之用伊尹，
周之遇太公，可谓巨用之矣。齐之用管仲，楚用孙叔
敖，可谓小用之矣。巨用之者如彼，小用之者故如此
也。曰：“粹而王，駮而霸”，无一而亡。《诗》曰：“四国无政，不用
其良。”不用其良，臣而不亡者，未之有也。